## L’IVASPE programa un curs de primers auxilis per a voluntariat de protecció civil

*** Enesta edició participen 30 persones pertanyents a agrupacions de 15 municipis**

L’Institut Valencià de Seguretat Pública i Emergències (IVASPE) realitza a Moncada un curs de primers auxilis destinat a oferir a voluntariat de protecció civil coneixements i ferramentes essencials en l’atenció enfront d’urgències i emergències.

En esta nova edició de l’activitat participen 30 persones d’agrupacions de protecció civil situades en 15 municipis de la Comunitat Valenciana. La formació, que combina continguts teòrics i pràctics, es prolongarà fins a este diumenge, 25 de maig.

En concret, el voluntariat pertany als municipis de Moncada, Godella, València, Paiporta, Torrent, Olocau, Marines, Llíria, Puçol, Nàquera, Alboraia, Alborache, Casinos, Almussafes i Benetússer.

El curs està dissenyat per a proporcionar al voluntariat els coneixements i les ferramentes essencials en l’atenció a urgències i emergències. Entre els continguts destaca un programa de prevenció d’accidents, centrat no sols a evitar situacions de risc, sinó també a reduir efectes adversos a través de la planificació, la preparació i la capacitat de resposta.

L’alumnat treballa aspectes clau com l’avaluació primària i secundària del protocol PAS (que respon als objectius de protegir, avisar i socórrer), la reanimació cardiopulmonar adaptada a persones adultes, xiquets i xiquetes i lactants, i la intervenció en incidents amb múltiples víctimes, en els quals els servicis d’emergència poden vore’s desbordats inicialment.

El programa formatiu inclou, a més, el maneig del desfibril·lador semiautomàtic extern, l’atenció a hemorràgies i ferides, maniobres davant d’obstruccions respiratòries i ofegaments, tractament de cremades, pèrdua de consciència, traumatismes i politraumatismes, així com pràctiques d’immobilització, lesions per ones expansives i situacions de xafament.

Les cinc persones que integren l’equip formador prepara l’alumnat perquè estiga capacitat plenament i puga actuar amb eficàcia i seguretat davant de qualsevol situació d’emergència. Gràcies a això, les agrupacions de protecció civil es convertixen en un recurs humà preparat per a respondre amb responsabilitat, rapidesa i eficàcia quan més se les necessita.

Fecha: 24/05/2025